
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	13 octombrie 2015

	Nr.
	4c-7/637


R A P O R T

asupra propunerii legislative pentru modificarea şi completarea Legii nr.62/2011 a dialogului social, republicată, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr.Plx 491/2013 din 11 noiembrie 2013, cu dezbaterea pe fond, în procedură obişnuită, a  propunerii legislative pentru modificarea şi completarea Legii nr.62/2011 a dialogului social, republicată, cu modificările şi completările ulterioare.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.720/15.07.2013 )

· avizul negativ al Consiliului Economic şi Social (nr.2095/02.07.2013)

· avizul favorabil al Comisiei juridice, de disciplină şi imunităţi 
(nr.4c-11/1311/09.12.2013)

· avizul negativ al Comisiei pentru egalitatea de şanse pentru femei şi bărbaţi (nr.37/490/11.12.2013)

· punctul de vedere, negativ, al Guvernului (nr.1993/28.10.2013).

Propunerea legislativă are ca obiect de reglementare modificarea şi completarea Legii dialogului social nr.62/2011, republicată, cu modificările ulterioare, în sensul includerii în comisiile de dialog social constituite la nivelul instituţiilor publice, a reprezentanţilor fundaţiilor şi  a altor organizaţii non-guvernamentale reprezentative la nivel naţional şi judeţean. 
Comisia propune Plenului Camerei Deputaţilor respingerea iniţiativei legislative deoarece asociaţiile, organizaţiile neguvernamentale şi fundaţiile  sunt constituite în temeiul liberului drept la asociere şi urmăresc  desfăşurarea unor activităţi de interes general, comunitar sau în interesul lor nepatrimonial, pe când sindicatele şi patronatele sunt parteneri sociali ce participă la negocierea şi încheierea contractelor colective de muncă. În concluzie, natura juridică diferită a sindicatelor sau a patronatelor, faţă de asociaţii şi fundaţii, derivă din reglementările legale diferite care le guvernează, ceea ce duce la neincluderea în categoria partenerilor sociali a asociaţiilor şi fundaţiilor.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 6 octombrie 2015 au participat, în conformitate cu prevederile art.55 din Regulamentul Camerei Deputaţilor:
· d-na Alexandra Patricia Braica, Secretar de Stat, Ministerul Muncii, Familiei, Protecţiei Sociale şi Persoanelor Vârstnice

· d-l Costin Dumitru, preşedinte Blocul Naţional Sindical
· d-l Bogdan Iuliu Hossu, preşedinte Confederaţia Naţională Sindicală “Cartel ALFA” 
· d-l Mihai Axinte, director juridic Renault România
· d-na Simona Ianculescu, manager HR ENGIE România 

· d-l Eftimie Marius, avocat ENGIE România.
La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 6 noiembrie 2013.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,



SECRETAR,
Adrian Solomon    

         Mihăiţă Găină

Întocmit,
Consilier parlamentar Adriana Breazu 

